Kogolen bè yó,
lemwót Jisas mógów ebè prubinsya Judiya,
mung du yó kem gel lemolò du.
Malù le na legen ditu,
gel bnabtays le yó kem tau.
Dalang se ke Jan,
mabtays se kun bè yóm benwu boluyen Inun,
lemoni bè Salim.
Yó gónón mabtays ditu,
abay se bong yóm élen.
Tódô seflós tau tendo gel mógów ebéléen na le e hbabtays du.
(Bè yóm kdaw yó,
là dengen geblanggù Jan he.)
Wen bè yó kem tau gel lemolò ke Jan,
skuya le mon bè yóm sotu dumu le Ju.
Senkuya le yóm kul sana adat bè kmò khólós le.
Ne mógów le ebè Jan yó kem gel lemolò du,
mon le,
“Ó Sér,
yóm tau tehe mung kóm sentu Jurdan,
yóm tau tehe tulónem kum,
ngem,
deng mom mabtays se kun,
ne ni tódô kdéen tau gotu mógów ebéléen.”
Bnalà Jan lu,
monen,
“Là kô wen tódô nmò yóm tau ke là lemwóten bè Dwata.
Yu se deng gemtanud du yóm tehe kmonu du,
‘Là kô ou du yóm Misaya,
okóm ou se yóm deng hógów Dwata mò tukô gna du.’
Duhen yó,”
mon Jan,
“hol lómón ke yóm logi myehen,
deng du funen yóm libun yehenen.
Okóm yóm wè yóm logi myehen yó,
tódô mdà bè yó,
ne tey kehyu nawahen kungolen udél yóm ween myehen.
Hol lómón yó se kligalu ni kmoen ni.
Tey hyu ke sónmoen temnù yóm kun któtól Jisas,
ne fene genef yó dum dou.”
Bud mon Jan,
“Hol lemwót bè longit se ke Jisas,
du se hol geta bè kdéen.
Yóm tau te tonok,
són olo tngónen yóm nô te tonok,
ne són yó se yóm tendo gel tulónen.
Okóm yóm lemwót gu bè longit,
du se yóm hol geta bè kdéen.
Gotu tulónen yóm deng tonen ne yóm deng gungolen,
okóm laen kô hol tau hemmóyô du yóm gel tulónen.
Okóm yó se tau hemmóyô du,
bud du se hemblat du yóm hol ktahuhen yóm mon Dwata.
Yóm tau hógów Dwata yó,
udél Dwata tulónen,
abay se tódô sù Dwata béléen yóm kun Tulus.
Tey kbong nawa Dwata du yóm kun Ngà,
deng gotu hogoten du yóm kentihen.
Yó se hemtahu bè yóm Ngà Dwata,
gutahen yóm klowil laen dù tul sónen.
Yó se là mimón du yóm Ngà Dwata,
là se kô gutahen du yóm klowil yó,
tódô hlós gbóen yóm tafak Dwata du.”